《乐昌大滩》
清代·苏廷魁

乐昌六十滩，兹滩为巨擘。风雷万古忿，蛟龙不敢宅。

我来子月万，潦尽滩见脊。尚挟三泷流，争此五里石。

先声蓄高势，后劲接生力。滩师语约束，激昂赴大敌。

一舟方枝梧，数舟助嚄唶。屡挫气益厉，竞进劳未息。

下滩虎蓦坡，上滩蚁缘壁。朔风吹暮雨，并作寒威逼。

水宿今浃旬，江梅慰行客。

作者简介：（?—1878）广东高要人，字赓堂。道光十五年进士，授编修，迁御史。因灾异上疏数千言，请罢黜枢臣穆彰阿，并下罪己诏，开直谏之路。宣宗嘉其切直。迁给事中。同治初，以中外大臣荐，授河南开归陈许道，历布政使，擢河东总督。